Fostul mare fotbalist brazilian Robinho a fost arestat în țara natală și va executa o pedeapsă de nouă ani de închisoare pentru că în anul 2013 ar fi violat o tânără în Italia.
Potrivit presei britanice, Robinho a fost condamnat în urmă cu doi ani în Italia pentru participarea în 2013 la violul în grup al unei tinere albaneze într-un club de noapte din Milano.
Fostul jucător al celor de la Real Madrid a fost arestat la apartamentul său din oraşul Santos. Guvernul italian ceruse ca el să îşi ispăşească pedeapsa în Brazilia, după ce nu a reuşit să obţină extrădarea sa.
Miercuri, un tribunal din Brazilia a confirmat decizia şi a hotărât, de asemenea, că Robinho ar trebui să îşi ispăşească pedeapsa în spatele gratiilor, nu în arest la domiciliu. Joi, un judecător de la Curtea Supremă a respins o cerere de suspendare a detenţiei.
În momentul comiterii faptei, Robinho evolua în Italia, pentru AC Milan. După ce a fost găsit vinovat, el a pierdut un apel în 2020, înainte ca instanţa supremă din Italia să îi confirme sentinţa în 2022. Procurorii italieni au emis apoi un mandat internaţional de arestare pe numele său.